Kristian Thulesen Dahl (DF), 1998-11-04:
Det er jo, som også fru Margrete Auken var inde på, lidt ejendommeligt, at vi nu endnu en gang har en første behandling af forslaget her til lov om undersøgelseskommissioner, men vi kender jo alle sammen forhistorien og begrundelsen for, at vi nu tager endnu en runde om forslaget.
Jeg skal sige på Dansk Folkepartis vegne, at vi er meget indstillet på at medvirke til at få det her færdigbehandlet i indeværende samling, så tingene nu kommer på plads og der bliver en generel ramme for den måde, man laver undersøgelseskommissioner på.
På denne baggrund må vi håbe, at tredje gang er lykkens gang.
Vi har jo også set, at der er en del ting, som jo nu allerede er ændret i realiteternes verden i forhold til det, der fremgår af forslaget, og det kan jo selvfølgelig være lidt svært helt at holde styr på, hvor langt hvilke partier er i deres interne diskussioner.
Men jeg skal i hvert fald på Dansk Folkepartis vegne sige, at vi hilser med tilfredshed, at undersøgelseskommissioner ikke alene kan komme i stand på baggrund af et regeringsinitiativ, men også på et folketingsinitiativ, som vi har lyttet os frem til er på tapetet.
Vi mener selvfølgelig også, det er vigtigt, at man hele tiden holder balancen mellem, hvad der er inden for ministeransvarlighedsområdet, og hvad der ikke er, altså ud fra devisen, at ministeren naturligvis skal bevare hovedansvaret for det, hans embedsmænd gør. Så er der spørgsmålet om, hvem der sidder for bordenden ved undersøgelseskommissionerne, og der har vi selvfølgelig noteret os og også deltaget i debatten om brugen af dommere i de her undersøgelseskommissioner.
Vi er enige med dem, der anfører, at det er et problem, at dommerne kan komme til at optræde i en uheldig rolle og i borgernes øjne få det til at se ud, som om der falder en dom og ikke alene er tale om, at man får klarlagt et forløb under undersøgelseskommissionens arbejde.
Det er vi meget opmærksomme på, og vi synes, at der her er et problem, som i hvert fald skal være helt gennemtænkt, inden de endelige punktummer sættes i forslaget.
Så er der spørgsmålet om offentlige selskaber, hvor vi jo også ligger helt på linje med dem, som anfører, at det er meget vigtigt, der er taget højde for disse i det endelige arbejde og i den endelige lov, fordi vi har en gråzone her, som jo på mange måder falder uden for de almindelige regler, vi ellers har for den offentlige forvaltning.
Et spørgsmål er selvfølgelig også helt klart åbenheden omkring undersøgelseskommissionerne, hvor Dansk Folkeparti faktisk er tilhænger af så stor åbenhed som overhovedet muligt i undersøgelseskommissionens arbejde
I og med at der jo ikke skal falde dom i undersøgelseskommissionens konklusioner, men alene være tale om, at man vil få klarlagt et forløb, synes vi, det er vigtigt, at man har offentlighed omkring det, og at man måske har tænkt igennem, om man skal arbejde med noget, man vel egentlig i højere grad kunne kalde høringer, hvor man eventuelt også kunne inddrage politikere som udspørgere.
Det er noget, der flere gange har været oppe og blive diskuteret i forskellige fora, og vi synes bestemt ikke, at den tanke er død, og vi vil i hvert fald gerne rejse en debat om det igen.
Så alt i alt er konklusionen altså fra Dansk Folkepartis side, at vi meget gerne deltager i forløbet, at vi håber, at tredje gang nu er lykkens gang, at der bliver en konklusion på det her i indeværende samling, og at de hovedpunkter, som jeg så har nævnt er vores udgangspunkt, også vil være at finde i det endelige lovforslag.